ગુજરાતમાં શહેરી પરિવહન સેવાને વધારે મજબૂત બનાવવા માટે શહેરી વિકાસ વિભાગ કામ કરે છે પરંતુ રાજ્યના શહેરોમાં જમીન સંપાદન કરવામાં ભિન્ન-ભિન્ન મતો જોવા મળે છે. સુરત એક એવું શહેર છે કે લોકો જમીન સંપાદનની પ્રક્રિયામાં સરકારને સાથ આપે છે, કારણ કે સુરતીઓ એવું માને છે કે રસ્તો કાઢવાથી જમીનના દામ સોનાની લગડી જેવા થઇ જશે. તેઓ વિરોધ કરતા નથી.ભૂજમાં તો ઓફિસરને ધમકીની ભાષા આપીને ચૂપ કરી દેવામાં આવે છે. લોકોથી ભરચક એવા રાજકોટના નાગરિકો રસ્તો કાઢવા માટે જમીન તો આપતા નથી પરંતુ બીજાને પણ જમીન આપવા દેતા નથી. વડોદરા શહેરને થોડી સુરતની અસર લાગી છે. વડોદરાની જનતાને વિકાસમાં રસ છે પરંતુ પોતાની જમીનમાં નહીં પણ બાજુની જમીનમાંથી રસ્તો કાઢો એવો મત મૂકે છે. અમદાવાદની જનતા અને પ્રોપર્ટી માલિકો મોડરેટ છે. રસ્તો કે હાઇવે નિકળતો હોય તો પહેલાં થોડી રકઝક થાય છે પરંતુ જેવી લાલચ બતાવવામાં આવે તેઓ માની જાય છે. ગાંધીનગરમાં તદ્દન ભિન્ન સ્થિતિ છે. ગાંધીનગરમાં નવા ડેવલપ્ડ વિસ્તારમાં જમીન ધારકો ખૂબ વિરોધ કરે છે. વાંઘા-વચકા કાઢે છે પરંતુ આખરે મંજૂરી આપે છે પણ તે શરતી મંજૂરી હોય છે.